### Beslutning

Godkendt.

### Sagsfremstilling

## Resume og sagens baggrund

Planen for det kommunale redningsberedskab (den risikobaserede dimensionering) skal i henhold til Beredskabsloven og tilhørende bekendtgørelser revideres efter behov og mindst 1 gang i hver valgperiode. Den Fælleskommunale Beredskabskommission for Holbæk, Kalundborg og [adresse] kommuner fremsender hermed "Plan for Vestsjællands Brandvæsen" for valgperioden 2022 - 2025 til godkendelse i ejerkommunernes kommunalbestyrelser.

## Indstillinger

Beredskabskommissionen indstiller,

1. at Plan for Vestsjællands Brandvæsen (Risikobaseret Dimensionering) godkendes
2. at kommunalbestyrelsen delegerer kompetencen til at godkende en evt. tilføjelse i Plan for Vestsjællands Brandvæsen til Beredskabskommissionen, såfremt Beredskabsstyrelsen fremsender en fornyet udtalelse til planen for så vidt angår rimseal-brand.
3. at kommunalbestyrelsen godkender, at Beredskabskommissionen, med baggrund i Beredskabsstyrelsen udtalelse, fortsat tager initiativer til at indgå en aftale med Sorø Kommune om overholdelse af at nærmeste relevante udrykningsenhed skal udgøre førsteudrykningen.
4. at kommunalbestyrelsen godkender, at det i Den Risikobaserede Dimensionering fastholdes, at brandhaner afprøves en gang årligt, på trods af Beredskabsstyrelsens anbefaling af at afprøvning foretages 2 gange årligt.

## Behandling

Økonomiudvalg, Kommunalbestyrelse.

## Sagsfremstilling

Planen for det kommunale redningsberedskab skal jf. Beredskabslovens § 14 stk. 2 og tilhørende bekendtgørelse, bekendtgørelse om risikobaseret dimensionering af det kommunale redningsberedskab § 3, revideres efter behov og mindst en gang i hver valgperiode. Planen skal godkendes i kommunalbestyrelsen på et møde. Inden forelæggelse i kommunalbestyrelsen skal planen forelægges Beredskabsstyrelsen til udtalelse og Styrelsens udtalelse skal vedlægges som bilag i kommunalbestyrelsens behandling af sagen. Beredskabskommissionen fremsender hermed "Plan for Vestsjællands Brandvæsen" (den risikobaserede dimensionering) til godkendelse i kommunalbestyrelsen. Udtalelsen fra Styrelsen er vedlagt som bilag.

Formålet med planen er at identificere og analysere lokale risici og med udgangspunkt heri udarbejde en plan for at kunne yde en i forhold til de lokale risici forsvarlig og forebyggende begrænsende og afhjælpende indsats mod skader på personer, ejendom og miljø ved ulykker, katastrofer m.v., herunder terror og krigshandlinger. Herudover skal redningsberedskabet kunne modtage, indkvartere og forpleje evakuerede og andre nødstedte. Med udgangspunkt i risikoanalysen og planen udarbejdes dimensioneringen.

I forhold til senest godkendte plan, er de væsentligste korrektioner følgende:

1. Ejerkredsen bag Vestsjællands Brandvæsen er reduceret til 3 kommuner, idet Lejre og [adresse] har trukket sig ud af selskabet
2. Medens risikoprofil og serviceniveau for havne- og erhvervsområdet i Kalundborg i den gældende Risikobaserede Dimensionering var beskrevet i en særskilt plan, er dette nu indarbejdet i planforslaget, så der er en ensartet tilgang til analyse, vurdering og dimensionering i hele Vestsjællands Brandvæsens slukningsområde. Serviceniveauerne er fastholdt uændrede.

Siden Beredskabskommissionen marts 2022 fremsendte udkastet til Risikobaseret Dimensionering til Beredskabsstyrelsens udtalelse, har der været en relativt omfattende korrespondance og mødevirksomhed mellem Vestsjællands Brandvæsen og Beredskabsstyrelsen. Det har medført en række tilrettelser og præciseringer, uden at det dog har medført egentlige indholdsmæssige ændringer i planforslaget. Formålet har fra Vestsjællands Brandvæsen været at sikre en så "ren" udtalelse fra Beredskabsstyrelsen, som muligt. Hvilket også er lykkedes, idet det af Beredskabsstyrelsens udtalelse fremgår, at "det er Beredskabsstyrelsens vurdering, at Vestsjællands Brandvæsen med den planlagte dimensionering vil kunne iværksætte og gennemføre en forsvarlig indsats for dagligt forekommende hændelser". Herudover noterer Beredskabsstyrelsen sig, at de udfordringer og løsningsmodeller, som blev beskrevet i "Hundsbæk- & Henriksen-rapporten" fra 2019 vedr. [adresse] og erhvervsområde er håndteret og indarbejdet i planforslaget.  Rapporten medførte en del debat i forbindelse med godkendelsen af den gældende risikobaserede dimensionering. De problemstillinger, der medførte debatten, er således håndteret og indarbejdet i planforslaget.

Tilbage står, at Beredskabsstyrelsen udtaler sig om 3 forhold:

1. Beredskabsstyrelsen gør opmærksom på, at Vestsjællands Brandvæsens fremsendelse af scenarie- og kapacitetsanalyse i forbindelse med rim-seal-brand (brand i store tankanlæg, primært på raffinaderier), vil kunne give anledning til en revurdering af planforslaget. Beredskabskommissionen foreslår, at kommunalbestyrelsen delegerer kompetencen til at godkende evt. tilføjelse til Planen til Beredskabskommissionen, såfremt Beredskabsstyrelsen fremsender en ny udtalelse vedr. indsatsen i forbindelse med rim-seal-brand.
2. Beredskabsstyrelsen anmoder Vestsjællands Brandvæsen om at genoptage drøftelserne med Sorø Kommune med henblik på at indgå en aftale til overholdelse af beredskabslovens krav om at nærmeste relevante udrykningsenhed skal rykke ud til en beredskabshændelse uanset kommunegrænser. Beredskabskommissionen indstiller, at kommunalbestyrelsen godkender, at Vestsjællands Brandvæsen fortsætter søger forhandling med Sorø Kommune med henblik på at indgå en aftale om overholdelse af bestemmelsen.
3. Beredskabsstyrelsen anbefaler, at brandhaner afprøves 2 gange årligt, hvor planforslaget fastsætter 1 gang årligt. Beredskabskommissionen anbefaler, bl.a. på baggrund af de indgåede aftaler med Vandrådene (vandforsyningsselskaberne) i de 3 ejerkommuner, at kommunalbestyrelsen godkender planforslagets forslag om afprøvning en gang årligt, fastholdes.

## Økonomiske konsekvenser

Serviceniveauet, som beskrevet i Plan for Vestsjællands Brandvæsen, afholdes indenfor godkendte budgetter.

### Sagens forløb

22-03-2023 Økonomiudvalget
Anbefales.